Einkaflugmaður bandaríska barnaníðingsins Jeffreys Epstein segist hafa flogið með frægðarmenni sem heimsóttu hann um víða veröld. Þetta kom fram í vitnisburði hans í réttarhöldunum sem standa nú yfir gegn Ghislaine Maxwell í New York en hún er sökuð um að hafa aðstoðað Epstein við glæpi hans.
Flugmaðurinn Larry Visoski sem var fyrsta vitnið í málinu kveðst minnast þess að hafa flogið með Andrés Bretaprins, Bandaríkjaforsetana fyrrverandi Bill Clinton og Donald Trump og leikarann Kevin Spacey. Hann segir að Maxwell hafi verið hægri hönd Epsteins, en að það hafi verið hann sem öllu réði.
Hún gæti átt yfir höfði sér allt að áttatíu ára fangelsi verði hún fundin sek en fullyrðir að henni sé teflt fram sem blóraböggli í máli Epsteins. Hann dó í fangelsi árið 2019 áður en réttarhöld hófust yfir honum. Saksóknarar segja að Maxwell hafi tælt stúlkur undir lögaldri, allt niður í fjórtán ára að aldri, til að hitta Epstein og að hún sjálf hafi um tíma tekið þátt í brotunum.
Þotan gekk undir heitinu Lolita Express með vísan í skáldsöguna Lolita eftir Vladimir Nabokov. Þar segir af Humbert Humbert sem girnist hina barnungu Lolitu sem bókin heitir eftir.
Sömuleiðis kveðst Visoski muna vel eftir Virginiu Roberts Giuffre sem sakar Andrés Bretaprins um að hafa brotið gegn sér fyrir tuttugu árum. Andrés sem nú er 61 árs hefur ávallt neitað ásökunum. Hann hefur ekki verið ákærður vegna málsins.